पणजी ः संवसार हें एक खेळां मैदान. स्वताचे नेम बरयात आनी खेळ खेळात अशें इव्हेंट्स फॉर प्रुडंट मिडियाचे कार्यकारी संपादक रोहित वाडकार हांणी सांगलें.
 ज्ञानप्रसारक मंडळाच्या कॉलेज आनी रिसर्च सेंटरांत आयोजीत केल्ल्या पयल्या वर्साच्या विद्यार्थ्यां खातीर येवकार आनी कॉलेज कार्यावळ 2022-23 च्या उक्तावण सुवाळ्यांत ते मुखेल सोयरे ह्या नात्यान उलयताले.
 आयज संवसारीक उपस्थिती वांगडाच प्रादेशीक विचारांकय खूब म्हत्व आसा आनी हाका लागून संवसारांतल्या दर एका कोनशांत खूब संदी निर्माण जाल्यात. विद्यार्थ्यांनी ह्यो संदी हातासपाक घेवपाक शिकपाक जाय अशें सांगून रोहित वाडकार हांणी अभ्यासक्रम आनी अभ्यासक्रमाच्या भायल्या कार्यावळींनी वांटो घेवन विद्यार्थ्यांनी कॉलेजींतले जिणेचो आनंद घेवपाचो सल्लो दिलो. विद्यार्थ्यांच्या फुडारा खातीर प्लॅन ए, बी आनी सी तयार करचो अशेंय तांणी सांगलें. तांणी ह्या वेळार डीएमसींतल्या कॉलेज दिसांच्यो यादी काडल्यो आनी प्राचार्य प्रा. डी. बी. आरोलकार हांच्या फुडारपणा खाला काॅलेजीची भरभराट जाल्या म्हणपाचें सांगलें.
 महाविद्यालयाचे प्राचार्य प्रा. डी. बी. आरोलकार हांणी आपल्या येवकाराच्या उलोवपांत विद्यार्थ्यांनी बारावी पास जावन ह्या महाविद्यालयांत प्रवेश घेतिल्ले खातीर तांचें अभिनंदन केलें.
 शिक्षणा खेरीज डीएमसी विद्यार्थ्यांक उत्कृश्ट कामगिरी करूंक वेगवेगळ्यो संदी दिता आनी महाविद्यालयाचें मुख्य मूल्य म्हळ्यार शिस्त आसा म्हणपाचें प्रा. आरोलकार हांणी सांगलें आनी फुडाराचो हुस्को करूं नाकात. शिकत रावात. उरिल्ल्यो गजाली आपसूक जायत वतल्यो आनी तुमकां पश्चाताप जावचो ना अशें म्हणलें.
 दिवली पेटोवन उक्तावण सत्राक सुरवात जाली. आदले विद्यार्थी वेदांग जोशी, प्राची कटारिया, साहिल मखनदार आनी स्टीफन अब्रू हा्ंणी महाविद्यालयांतले तांचे अणभव नवोदितांक सांगलें आनी विद्यार्थ्यांक यादी, चारित्र्य आनी करिअर घडोवपाचें आवाहन केलें.
 महाविद्यालयाचे मुखेल सोयरे आनी महाविद्यालयाचे आदले विद्यार्थी रोहित वाडकार हांच्या मुखेल भाशणा उपरांत नवोदितांक सगल्या विभागांच्या प्राध्यापकांची वळख करून दिली. उपप्राचार्या रश्मी रेडकार हांणी उपकार मानले. भूविज्ञानीक विभागाची सहाय्यक प्राध्यापक योगीता कारखानीस हांणी कार्यावळीचें सुत्रसंचालन केलें. तांणी स्पाॅट प्रायज मिनी क्वीज घेतली जाचो विद्यार्थ्यांनी आनंद घेतलो.
 ही वळख कार्यावळ सप्तकभर चालू उरतली जातूंत विद्यार्थ्यांक अभ्यासक्रम आनी अभ्यासक्रमा भायल्या कार्यावळींचे नेम आनी कायदे, मुळाव्यो सुविधा आनी कॅम्पस जिणेंतल्या हेर सगल्या तासांची वळख करून दितले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 